চলে গেলেন কিংবদন্তি সাহিত্যিক রমাপদ চৌধুরী। রেখে গেলেন অসামান্য সব বাংলা ছোটগল্প ও উপন্যাস। প্রয়াণকালে তাঁর বয়স হয়েছিল ৯৫। 
১৯২২ সালের ২৮ ডিসেম্বরে মেদিনীপুরের খড়্গপুরে তিনি জন্মগ্রহণ করেন। প্রেসিডেন্সি কলেজ থেকে ইংরেজি সাহিত্যে এমএ পাশ করেন তিনি। এর পরে তিনি আনন্দবাজার পত্রিকার সঙ্গে যুক্ত হন। আনন্দবাজারের রবিবাসরীয়র সম্পাদক ছিলেন রমাপদবাবু। 
অল্প বয়স থেকেই লেখালেখি শুরু। যুগান্তরে প্রকাশিত হয়েছিল জীবনের প্রথম গল্প ‘উদয়াস্ত’। সেই শুরু। খুব দ্রুতই পাঠকের ভালবাসা পান তিনি। তাঁর বহু বিখ্যাত উপন্যাসের মধ্যে ‘বনপলাশীর পদাবলী’, ‘এখনই’, ‘খারিজ’, ‘লালবাঈ’, ‘দ্বীপের নাম টিয়ারং’ ইত্যাদি উল্লেখযোগ্য। উপন্যাসের মতো গল্পেও তাঁর দক্ষতা ছিল অসামান্য। ‘ভারতবর্ষ’-এর মতো ছোটগল্প বাংলা ছোটগল্পের এক অমোঘ মাইলফলক হয়ে রয়েছে। 
তাঁর বহু উপন্যাসের চলচ্চিত্রায়নও হয়েছে। তার মধ্যে রয়েছে বনপলাশীর পদাবলী (১৯৭৩), পিকনিক (১৯৭২), খারিজ (১৯৮২), দ্বীপের নাম টিয়ারং (১৯৬৩)-এর মতো বহু বিখ্যাত ছবি। 
১৯৮৮ সালে তিনি সাহিত্য অ্যাকাডেমি পুরস্কারে ভূষিত হন তাঁর ‘বাড়ি বদলে যায়’ উপন্যাসের জন্য। অ্যাকাডেমি পুরস্কার ছাড়াও তিনি রবীন্দ্র পুরস্কার, আনন্দ পুরস্কার, শরৎচন্দ্র চট্টোপাধ্যায় পুরস্কার পেয়েছেন। 
তাঁর সম্পর্কে একটা কথা বলা হতো তিনি ‘না লিখেই লেখক’! আসলে খুব কম লিখতেন বলেই এমন বলা হতো। লেখালেখির ব্যাপারে খুঁতখুঁতে ছিলেন। সারা জীবনে যা লিখেছেন তাতেই পেয়েছেন পাঠক আনুকুল্য। নিজের লেখার ব্যাপারে তাঁর খুঁতখুঁতে থাকার অন্যতম প্রমাণ তিনি রীতিমতো ঘোষণা করে লেখা থামিয়ে দিয়েছিলেন বেশ কয়েক বছর আগেই।
তাঁর মৃত্যুতে শোকের ছায়া বাংলার সাংস্কৃতিক মহলে। শেষ হল একটি যুগের।